מסכת קידושין דף ע

**רב יהודה, העבד, ורב נחמן**

1. **הסכסוך** ההוא גברא דמנהרדעא דעל לבי מטבחיא בפומבדיתא, אמר להו: הבו לי בישרא, אמרו ליה: נטר עד דשקיל לשמעיה דרב יהודה בר יחזקאל, וניתיב לך. אמר: מאן יהודה בר שויסקאל דקדים לי, דשקל מן קמאי? אזלו אמרו ליה לרב יהודה, שמתיה. אמרו: רגיל דקרי אינשי עבדי, אכריז עליה דעבדא הוא.

בהבנת העלבון הציע מהרש"א: "ודאי על רב יהודה נתכוין לומר שהיה גרגרן. ור"ל יהודה בר שוויסקאל- שיהודה בר הכי הוא ולא על אביו נתכוין. ולשון שוויסקאל לפי' רש"י מלשון צלי, ואין הלמ"ד נופל בו. גם היכן הוזכר דהגרגרנין אוכלין צלי? אלא דדרך שררה הוא כדאמרינן גבי כהנים. ויש לפרש דה"ק: **דשווי סקל כבן סורר,** דהיינו בסקילה על עיקר אכילת בשר". דווקא לפי סוף דברי המהרש"א, ניתן להציע שהעבריין רמז לשמו של אביו של רב יהודה, יחזקאל, ואולי אף לטענה של חוסר כבוד מצד רב יהודה כלפי אביו, בנושא סקילה, שהרי כך שנינו לעיל: "מתני ליה רב יחזקאל לרמי בריה: הנשרפים ב**נסקלים** - רבי שמעון אומר: ידונו בסקילה, שהשריפה חמורה. אמר ליה רב יהודה בריה: אבא, לא תיתנייא הכי.. א"ל שמואל לרב יהודה: שיננא, **לא תימא ליה לאבוך הכי[[1]](#footnote-1)**". לפי זה, מבזה קונה הבשר את שמו של אביו של רב יהודה בכינוי מתחרז, ורומז לכך שרב יהודה אינו ראוי להוכיחו על חוסר כבוד.

שלוש סיבות אפשריות כאן לנידוי: הפגיעה בשליח, הפגיעה ברב יהודה, וכינוי אנשים 'עבד'.

כתב בתוספות הרא"ש: "אע"פ שהחמיר עליו לשמותי דחמיר טפי מנגידא.. משום דחוצפא יתירה חזא ביה שהיה מבזה גם לרב יהודה עצמו, אבל לא הו"ל למימר דשמתיה משום שהיה רגיל דקרי לאינשי עבדי , ולעיל בפ"ק אמרינן הקורא לחבירו עבד יהא בנדוי, משום דבעידנא דשמתיה לא הוה ידע להא". אולם, כשנימק רב יהודה את הנידוי לפני רב נחמן, דיבר רק על השליח. מסביר המהרש"א:"רב יהודה מדרך ענוה לא תלה השמתא בכבודו דהא קושטא נמי דציער שלוחא דרבנן".

בדף על הדף מוסיף לשאול: "האיך התנהג רב נחמן, הלא לפני זה אר"נ לר"י: 'הואיל ואתא מר לשתעי מילי' כי היכי דלא לימרי מחנפי רבנן אהדדי, וא"כ כאן למה האמין לו.. בעל דינו מסתמא הי' מכחיש כל הסיפור, שהרי הוא בא לקבל על ר"י והזמין אותו לדין. כמו כן קשה, כיצד שמע רב נחמן את רב יהודה ללא נוכחות בעל דינו. ותירץ בשו"ת שער אפרים (סי' ס"ד) שבע"כ צ"ל שכאשר רב יהודה **לקח אתו לדין את שמשו[[2]](#footnote-2)** שאותו שלח ליקח בשר, ותוס' כתבו ביבמות דף נ"ב ע"א ששלוחו של חכם דינו כמו שליח בית דין, ובבבא קמא פ' הגוזל בתרא איתא **ששליח בית דין נאמן כבי תרי**, אלא שרב יהודה לא הי' רוצה לתלות כבוד בעצמו, לכן אמר שציער שליחא דרבנן, **ואותו שליח סיפר** את כל העובדא לפני רבי נחמן והוא הי' נאמן כבי תרי[[3]](#footnote-3). ובהכי ניחא הא דאמר דעדיפא לי' עבדי, והיינו כיון שבאמת עשה דבר חמור יותר, שביזה את רב יהודה בעצמו, לכנותו בשם גנאי כזה, לכן החמיר עליו ביותר לנדותו ולא להלקותו".

1. **הזימון** אזל ההוא אזמניה לדינא לקמיה דרב נחמן, אייתי פיתקא דהזמנא. אזל רב יהודה לקמיה דרב הונא, אמר ליה: איזיל או לא איזיל? אמר ליה: מיזל לא מיבעי לך למיזל, משום דגברא רבה את, אלא משום יקרא דבי נשיאה קום זיל.

מסביר רש"י: "לפני רב נחמן שאתה גדול ממנו. ואתה ראש בפומבדיתא ורב נחמן ראש בנהרדעא ודיין לראש גלותא וחתניה דבי נשיאה".

1. **מלאכת הפרנס** אתא אשכחיה דקעביד מעקה, אמר ליה, לא סבר לה מר להא דאמר רב הונא בר אידי אמר שמואל: כיון שנתמנה אדם פרנס על הצבור - אסור בעשיית מלאכה בפני שלשה?

לפי רש"י הפריע לרב יהודה כבודו של רב נחמן "שגנאי הוא ושפלות לדור שכפופים לזה שאין לו מי שיעשה מלאכתו". מרחיב המאירי: כל שהוא ממונה פרנס על הציבור ומנהיגם אם מצד חכמתו אם מצד מעלתו ראוי לו לנהוג בעצמו שררה **שלא יזונו עיני הבריות ממנו דרך הדיטות עד שיהא בעיניהם כאחד מהם ולא יהיו דבריו נשמעים ומקבלים**. מכאן אמרו שאסור לו לעשות מלאכה בפני שלשה. ומכל מקום עשית מלאכה מועטת בביתו במקום מצוה כגון מעקה וכיוצא בו רשאי". המאירי צירף שני סעיפי היתר, מלאכה מועטת ומקום מצווה. אחרים הסתפקו בתירוץ השני: "אמרינן מצוה בו יותר מבשלוחו[[4]](#footnote-4)",

"וכה"ג מצינו במשה רבינו ע"ה בסוף בשלח ויבן משה מזבח וכן בסוף משפטים ויבן מזבח וכן בהקמת המשכן ויקם משה את המשכן משמע דכל מלאכת מצוה מותר לעשותו, וצ"ע **למה לא הזכירוהו הפוסקים[[5]](#footnote-5)".**

1. **דקדוקי הלשון** א"ל: פורתא דגונדריתא הוא דקא עבידנא, א"ל: מי סניא מעקה דכתיב באורייתא, או מחיצה דאמור רבנן! א"ל: יתיב מר אקרפיטא, א"ל: ומי סני ספסל דאמור רבנן, או איצטבא דאמרי אינשי! א"ל: ליכול מר אתרונגא, אמר ליה, הכי אמר שמואל: כל האומר אתרונגא - תילתא ברמות רוחא, או אתרוג כדקריוה רבנן, או אתרוגא דאמרי אינשי. אמר ליה: לישתי מר אנבגא, אמר ליה: מי סני איספרגוס דקריוה רבנן, או אנפק דאמרי אינשי!

ניתן להציע בפשטות ש"רב יהודה הקפיד שהיה מדבר לשון שלא הורגלו בו העולם כ"כ[[6]](#footnote-6)".

המהרש"א משלב בדיון את מתח ההזמנה:

"ה"ק: אי חשבת לי צורבא מרבנן- ה"ל למימר לישנא דאמרי רבנן, ואי **חשבת לי כשאר אינשי כמו שהזמנת לי** - הל"ל לישנא דאמרי אינשי, ולא הוה לך למימר לישנא דלא רגילין ביה. אבל גבי אתרונגא דלא שינה בלשון אלא בתוספת נו"ן הוצרך לאתויי ליה מדברי שמואל 'כל האומר אתרונגא תילתא ברמות רוחא' כו' ועיין פרש"י ויש לפרש דב' לשונות הן א' לשון דרבנן וא' לשון שאר אינשי אבל לשון שאמרת הוא לשון שלישי ברמות רוחא כדשמואל. ועי"ל, שהגאוה מתחלקת לג' חלקים הא' במעשה כגון הולך טפוף והב' במחשבה בדעתו שאין כמוהו והג' בדבורו שמדבר גבוהה וזה שהוסיף באתרונגא הנ' מדבור הגבוהה שהנו"ן מאותיות דטלנ"ת שהם כח הלשון שע"י מדבר גדולות וגבוהה"

בעל ההפלאה מוצא כאן בקורת סמויה על גאווה המביאה לגלות – כגון זו שהטריח בה רב נחמן את רב יהודה:

"יש להוסיף עוד טעם שאמר זה באתרוג דוקא, כי אמרו חז"ל שעץ הדעת הי' אתרוג.. כי התיקון הוא נרמז במה שקראה התורה פרי עץ הדר, כי בחטא עץ הדעת שהי' מעורב בטוב ורע- כשתסיר מתיבת **הדעת** מספר **רע** נשאר עץ **הדר**[[7]](#footnote-7)... ועל זה אמרו חז"ל כי הקנאה והתאוה והכבוד מוציאין את **האדם** מן העולם.. שהי' בחטא עץ הדעת... קנאה להיות כאלוקים יודע טוב ורע, ותאוה להיות לעינים, וכבוד שנתגאה במה שהי' בגן עדן, כמ"ש אדם ביקר בל ילין. וכן הוא ביחזקאל: [כח יג] בעדן גן אלוקים היית, ועי"ז נגזר עליו יציאתו מן העולם ונטרד מן ג"ע, הרי **שיש באתרוג בחינת ביטול הגאוה.** ושמעתי כי מ"ש דוד המלך ע"ה [תהלים לו יב] אל תבואני רגל גאוה ויד רשעים אל תנידני שם נפלו פועלי עון דוחו ולא יכלו קום. שר"ת אל תבואני רגל גאוה ויד הוא אתרוג, ונראה לענ"ד לפרש עפ"י מ"ש ויד רשעים אל תנידני.. ורש"י ז"ל פירש בפרשת וישב בארץ **נוד** קדמת עדן, שהוא מקום שנטרד ונגלה שם אדם. וע"ז אמר: ויד רשעים אל תנידני- ר"ל **יד** הוא מקום.., שלא יצטרך להיות במקום נוד בעבור חטא הגאוה".

1. **צניעות** אמר ליה: תיתי דונג[[8]](#footnote-8) תשקינן[[9]](#footnote-9), אמר ליה, הכי אמר שמואל: אין משתמשים באשה. קטנה היא! בפירוש אמר שמואל: אין משתמשים באשה כלל, בין גדולה בין קטנה. נשדר ליה מר שלמא לילתא, א"ל, הכי אמר שמואל: קול באשה ערוה. אפשר ע"י שליח! א"ל, הכי אמר שמואל[[10]](#footnote-10): אין שואלין בשלום אשה. על ידי בעלה! אמר ליה, הכי אמר שמואל: אין שואלין בשלום אשה כלל[[11]](#footnote-11).
2. איסור שימוש באישה

הרמב"ם מנמק: "שמא יבוא לידי הרהור[[12]](#footnote-12)". רש"י הסביר: "שלא ילמדנה להיות רגילה בין האנשים". לפי הרמב"ם האיסור כולל רק מלאכות אינטימיות, כגון הצעת המיטה ומזיגת הכוס. לפי רש"י מסתבר שאין לחלק[[13]](#footnote-13). בפני משה[[14]](#footnote-14) סובר שרש"י מסכים גם לדעת הרמב"ם, אלא שחשש הרהור לא היה קיים לגבי רב יהודה, ולכן השמיטו רש"י. כתב הרמ"א:

"ויש מקילין בכל אלה, דלא אסרו דברים של חבה רק באשתו נדה (רשב"א אלף קמ"ח /קפ"ח/).... וי"א דכל שאינו עושה דרך חבה, רק כוונתו לשם שמים, מותר. לכן נהגו להקל בדברים אלו (תוספות סוף קדושין)[[15]](#footnote-15)". ובערוך השולחן סיכם:

"אין לתמוה על המנהג שנהגו בכל תפוצות ישראל, כשבאים אורחים לבית בעה"ב ואשת הבעה"ב מכבדם מאכילם ומשקם ומוזגת להם כוסות והרי אין משתמשים באשה? דאין איסור כלל בזה .ולא מיבעיא אם הבעה"ב מיסב עמהם דהרי היא משמשת לפניו אלא אפילו אינו מיסב עמהם כיון **שאיננה עושה דרך שימוש התקרבות אלא מפני הכנסת אורחים** ומפני שעליה מוטל כל צרכי הבית אין איסור בדבר וכן באכסניא כשבעלת האכסניא מוזגת כוסות להאורחים אין זה דרך שימוש התקרבות אלא דרך שירות[[16]](#footnote-16)".

2.על המשפט אין 'שואלים בשלום אישה' הרבו לתמוה. כתב בבן יהוידע: "יפלא בעיני, וכי היתכן שאסור לדבר שום דבור עם אישה כדי שלא ישמע קולה!?". הוא מוכיח מדוגמאות של משה ובנות צלפחד, דוד ואביגיל, אליהו והאישה הצרפית, אלישע והשונמית. בעלי התוספות הדגימו גם מאירועים קודם מתן תורה:

אין שואלין בשלום אשה כלל - והא דאמר בהשוכר את הפועלים (ב"מ דף פז.) איה שרה אשתך? ששואלין בשלום האשה על ידי בעלה, היינו דוקא בשאילת שלום, אבל לשלוח לה בשלום אפילו ע"י בעלה- אסור". "אם ידברו האיש והאישה בדברים של עסק בעלמא לית לן בה, ורק אם האישה משמעת קולה בדברי שיר, או בדברים של חיבה שאינם לצורך דבר ועסק, וכן דברים של **פרישת** שלום[[17]](#footnote-17)- בכל זה איכא איסור". כדברי הרשב"א: "דוקא קול של שאלת שלום או בהשבת שלום כי התם, דאיכא קרוב הדעת[[18]](#footnote-18)", לכן הציע רב נחמן להיעזר בשליח, שם פרישת שלום הופכת נימוס גרידא. לדעת המאירי יש כאן דבר המסור ללב בנשואה: "ואשת איש אפילו שאילת שלום ואפילו על ידי שליח ואפילו על ידי בעלה אסור, אלא למי שיודע בעצמו שאין תרבות יצרו חשוד בסרך הרהור על דברים אלו כלל על זה .ועל כיוצא בו נאמר ויראת מאלהיך אני ה'". "בצדה לדרך (לבעל באר שבע על הש"ס, פ' וירא)... תירץ דצריך לומר שהם היו רגילים להשיב שלום **בדרך ניגון וזמר**[[19]](#footnote-19)". ויהי לפלא.

הרמב"ם מכליל: "אפילו לשמוע קול הערווה אסור[[20]](#footnote-20)". "יתכן.. שכותב את הדברים..ביחד עם איסור ההסתכלות שהוא כשמתכוון להנות. ואם כן הוא הדין כשמתכוון לשמוע כל קול של אישה[[21]](#footnote-21)".

אין בכך כדי להסביר את זהירותו של רב יהודה, שהרי וודאי לא היה מתכוון ליהנות. נראה שגם הרמב"ם יסכים לדרכם של הרשב"א והבן יהוידע, לחלק בין התעניינות נימוסית, לבין קרבה אסורה. חילוק נוסף שמציע בבן יהוידע: "האי כללא דשמואל ליתיה אלא באיש **נכרי שאינה מכירה..** דנראה מזה השלום שבא לעשות קירוב דעת עמה.. ודמי לעגבות. אבל אדם שהוא קרוב שלה, או אפילו זר ממנה אך נתתארח בביתה כמה פעמים ונהנה ממנה, אם ידרוש בשלומה אינו נראה דכוונתו לעשות קירוב.. דבאמת הוא חייב לשאול בשלומהמשורת דרך ארץ.. **איך יהיה כפוי טובה**?". הוא מוכיח זאת מאלישע, שדרש בשלום השונמית[[22]](#footnote-22), ומציע לללמוד משם עוד דרך היתר, שכן : "שאל בשלום אישה ושלום הילד גם כן".

1. **הדיון** שלחה ליה דביתהו: שרי ליה תגריה, דלא נישוויך כשאר עם הארץ. א"ל: מאי שיאטיה דמר הכא? אמר ליה: טסקא דהזמנותא שדר מר אבתראי, אמר ליה: השתא שותא דמר לא גמירנא, טסקא דהזמנותא משדרנא למר[[23]](#footnote-23)? אפיק דיסקא דהזמנותא מבי חדיה ואחזי ליה, אמר ליה: הא גברא והא דסקא. אמר ליה: הואיל ואתא מר להכא לישתעי מיליה, כי היכי דלא לימרו מחנפי רבנן אהדדי.

אמר ליה: מאי טעמא שמתיה מר לההוא גברא? ציער שליחא דרבנן. ונגדיה מר, דרב מנגיד על מאן דמצער שלוחא דרבנן! דעדיף מיניה עבדי ליה. מאי טעמא אכריז מר עליה דעבדא הוא? אמר ליה: דרגיל דקרי אינשי עבדי, ותני: כל הפוסל - פסול, ואינו מדבר בשבחא לעולם, ואמר שמואל: במומו פוסל. אימר דאמר שמואל - למיחש ליה, לאכרוזי עליה מי אמר?

אדהכי והכי (אתא ההוא בר דיניה מנהרדעי), א"ל ההוא בר דיניה לרב יהודה: לדידי קרית לי עבדא, דאתינא מבית חשמונאי מלכא? אמר ליה, הכי אמר שמואל: כל דאמר מדבית חשמונאי קאתינא - עבדא הוא. א"ל, לא סבר לה מר להא דא"ר אבא אמר רב הונא אמר רב: כל ת"ח שמורה הלכה ובא, אם קודם מעשה אמרה - שומעין לו, ואם לאו - אין שומעין לו[[24]](#footnote-24)? אמר ליה: הא איכא רב מתנה דקאי כוותי. רב מתנה לא חזייה לנהרדעא תליסר שני, ההוא יומא אתא, אמר ליה: דכיר מר מאי אמר שמואל כי קאי חדא כרעא אגודא וחדא כרעא במברא?

1. **הבא מבית חשמונאי – עבד** א"ל, הכי אמר שמואל: כל דאמר מדבית חשמונאי מלכא קאתינא - עבדא הוא, דלא אישתיור מינייהו אלא ההיא רביתא, דסלקא לאיגרא ורמיא קלא ואמרה: כל דאמר מבית חשמונאי אנא - עבדא הוא, נפלה מאיגרא ומיתה. אכרוז עליה דעבדא הוא".

מסביר הרמב"ן שהכול עבדים "משום דלא אשתייר מנייהו אפילו חד והעבדים קורין עצמן בשמם ממעשה דהורדוס בריש פרק השותפין שרצו (ג' ב'), ואיכא דקשיא ליה והא אמר שמואל המפקיר עבדו יצא לחירות ואין צריך גט שחרור, וכן המתיאש מעבדו כדאיתא בפרק השולח (ל"ח א') והני נמי בודאי נתיאשו מהם בעלים משעה שמלכו, וניחא ליה **שמא לא נתיאשו** שהיו סבורים שתבא השעה שתחזור מלכותן לכשעבר וישתעבדו בהן שמצוים הן בעלי זרוע ליפול, ואחרים אמרו משום שיורשיהם של בני חשמונאי אינן ידועים כאן, שהם הרגו כל מי שהוא ידוע להם ושמא יש קטן במדינת הים שאינו מתיאש או גדול שלא נתיאש שאינו יודע בהן, לפיכך פסלום והעמידום בחזקתן עד שיודע לך שנשתחררו. 2. ולי נראה דהנך אמוראי[[25]](#footnote-25) לא סבירא להו כשמואל במפקיר ומתיאש מעבדו, דקיי"ל צריך גט שחרור, וכי אמר שמואל כל מאן דאמר מבית חשמונאי קא אתינא עבדא הוא לאו למפסלינהו אלא לומר שאינן כהנים אלא עבדי כהנים הם. אי קשיא נמי הרי אמרו (יבמות מ"ה א') גוי ועבד הבא על בת ישראל הולד כשר ושמואל הוא דסבר הכי, ואם כן למה פסלום הרי נשאו בנות ישראל משמלכו, לא קשיא, שאי אפשר שאין בהן אחד שנשא אשה כיוצא בו **מקרובותיו** ונמצא שנטמעו בהם עבדים ועיסה כיוצא בזו אסורה לבא בקהל, ולא עוד אלא דאפשר דרובייהו נמי נשאו כיוצא בהם, ומשעה שפסקה מלכותן לא רצו ישראל לידבק בהם".

לדעת המהרי"ט הבעיה הייתה שרבות מצאצאיהם נשאו לכהונה, ולכן נקרעו כתובות.

 מבחינה הסטורית הדברים צריכים יישוב. כאן נאמר שהחשמונאית נהרגה טרם הינשאה להורדוס, אולם ידוע לנו שהורדוס נשא את מרים לבית חשמונאי ואף נולדו להם ילדים. אמנם, דרך חז"ל לבטא את מהות הדברים, ולאו דווקא את האירועים הפיסיים. מרים הוצאה להורג על ידי הורדוס לאחר שעמדה בגאון כנגדו[[26]](#footnote-26). ראו חז"ל לתת לאותה חשמונאית אמיצה כבוד אחרון, שמותה בא לה מרצון, ו'למחוק' את נישואיה. ומה שכתוב שנפלה מהגג, אפשר שהוא על דרך שכתב המהר"ל לגבי אישה ושבעת בניה: "אמנם נראה דמה שאמר 'אף היא עלתה לגג, רמז על שהפילה עצמה מן הגובה שהוא החיים, **שנבחר לה מוות מחיים** ומסרה עצמה למות, **והשם יתברך עשה רצונה** ומתה[[27]](#footnote-27)".

1. **רב יהודה ונהרדעי** ההוא יומא אקרען כמה כתובתא בנהרדעא. כי קא נפיק, נפקי אבתריה למירגמיה, אמר להו: אי שתיקו - שתיקו, ואי לא - מגלינא עלייכו הא דאמר שמואל: תרתי זרעייתא איכא בנהרדעא, חדא מיקריא דבי יונה וחדא מיקריא דבי עורבתי, וסימניך: טמא טמא, טהור טהור. שדיוה לההוא ריגמא מידייהו, וקם אטמא בנהר מלכא.

הציטוט האחרון משמואל, לא נאמר על ידי רב יהודה, שהרי רק איים לבאר את סוד ייחוסם. או שנאמר שנשתכחו השמות ביניהם[[28]](#footnote-28).

המקנה נעזר בקושיית הרמב"ן כדי לבאר בפלפול נחמד את האינטרס שהיה להם להניח לרב יהודה:

"מה שהכריז עליהן **הוא תקנתם,** דכיון שיתפרסם הדבר שלא נשאר מזרע בית חשמונאי -יוודע הדבר ליורשים. וכיון שבוודאי **יתייאשו** מהן- יצאו לחירות לגמרי ויהיו מותרין לבוא בישראל, ולפ"ז יש לפרש קושיא הנ"ל הא דקאמר דאיקרען כמה כתובתה ולא אמר דנאסרו לבעליהן, משום **שבאמת לא נאסרו,** דהא בוודאי יתייאשו הבעלים מהם אלא דעכ"פ כיון שהקידושין הראשונים היו בטעות משום ספיקא דעבדות דאין בהם קידושין, ממילא דבטיל חיוב הכתובה וצריכות כתובות אחרות מהשתא".

1. מסכת קידושין דף לב עמוד א. [↑](#footnote-ref-1)
2. כך כתב גם בבן יהוידע. [↑](#footnote-ref-2)
3. "אף בשליח ב"ד אסור לנהוג קלות ראש; המצערו, יש רשות לבית דין להכותו מכת מרדות. והשליח נאמן כשנים להעיד שביזהו, כדי לנדותו. הגה: והשליח ב"ד יכול להגיד לב"ד, ואין בזה משום לשון הרע (מיימוני פרק כ"ה דסנהדרין וגמרא פ' אלו מגלחין)". (שולחן ערוך חושן משפט הלכות דיינים סימן ח סעיף ה). [↑](#footnote-ref-3)
4. המהרי"ט. [↑](#footnote-ref-4)
5. המקנה. [↑](#footnote-ref-5)
6. תוספות רבינו שמואל (בשיטת הקדמונים) . [↑](#footnote-ref-6)
7. 209= 270- 479 [↑](#footnote-ref-7)
8. מבאר רב נחמן, שלכן השתמש בלשון שונה, כדי שדונג המורגלת בזה תבין. (מהרש"א). [↑](#footnote-ref-8)
9. היה סובר רב נחמן שאינו רוצה שישמש אותו (המקנה). [↑](#footnote-ref-9)
10. דן "באגרות משה (יו"ד ח"א סי' קלג) בענין "הזכרת שם אביו ורבו בתוארים כרב ואבא וכדומה" ועוד, ובסוף כתב וז"ל, ומה שהקשת מרב יהודה שאמר "הכי אמר שמואל" בקידושין (ע א) בשמו לבד בלא שום תואר שזה הא אסור לכו"ע, ושמואל היה "רבו מובהק" דר' יהודה, הוא ודאי קושיא גדולה, שדוחק לומר שגם הגמ' לא נקטה ממש הלשון כמו שאמר ר' יהודה ור"י אמר באמת "הכי אמר רבי שמואל". (דף על הדף). ולולא דמיסתפינא, הייתי מתרץ שדין מיוחד הוא בשמואל בגלל גזירה קדמונית ששמואל "רבי - לא יתקרי". (מסכת בבא מציעא דף פו עמוד א). [↑](#footnote-ref-10)
11. האם רמז רב יהודה לסכנת חוסר צניעות בביתו של רב נחמן? לא מכבר למדנו שבנותיו של רב נחמן אמרו בשבי:

"עדי גוברין ונהרדעי גוברין, לימא להו לשבוייהו דלירחקינהו מהכא, דלא ליתו אינשין ולישמעי וליפרקינן". (מסכת גיטין דף מה עמוד א). [↑](#footnote-ref-11)
12. איסורי ביאה פרק כא הלכה ה. [↑](#footnote-ref-12)
13. ובעצי ארזים התיר בשפחות (בירור הלכה דף ע עמוד א ציון ז). לפי זה, בשפחה בבית המרחץ יתכן שהרמב"ם יאסור ורש"י יתיר. [↑](#footnote-ref-13)
14. אבן העזר סימן כא ס"ק ג. [↑](#footnote-ref-14)
15. שולחן ערוך אבן העזר הלכות אישות סימן כא סעיף ה. לפירוט נוסף, עיין בבירור הלכה שם. [↑](#footnote-ref-15)
16. ערוך השולחן אבן העזר סימן כא סעיף ט. [↑](#footnote-ref-16)
17. בדומה לכך כתב בשו"ת הלכות קטנות (ח"ב סי' צ"ג). [↑](#footnote-ref-17)
18. רשב"א מסכת ברכות דף כד עמוד א. [↑](#footnote-ref-18)
19. דף על הדף. [↑](#footnote-ref-19)
20. הלכות איסורי ביאה פרק כא הלכה ב. [↑](#footnote-ref-20)
21. ברכות דף כד עמוד א ציון ל לקראת סופו [↑](#footnote-ref-21)
22. (כו) עַתָּה֘ רֽוּץ־נָ֣א לִקְרָאתָהּ֒ וֶאֱמָר־לָ֗הּ הֲשָׁל֥וֹם לָ֛ךְ הֲשָׁל֥וֹם לְאִישֵׁ֖ךְ הֲשָׁל֣וֹם לַיָּ֑לֶד וַתֹּ֖אמֶר שָׁלֽוֹם: (מלכים ב פרק ד). [↑](#footnote-ref-22)
23. אפשר ששכח רב נחמן, שלא היה מוטל עליו הדבר (מהרש"א). או שהצליח התובע, בכך שלא קישר רב נחמן את שם הנתבע עם רב יהודה. [↑](#footnote-ref-23)
24. בנושא זה עסקנו בעיוננו למסכת יבמות דף עו. [↑](#footnote-ref-24)
25. כולל רב יהודה (פני יהושע בשם הריטב"א). [↑](#footnote-ref-25)
26. "וכאשר שם הורדוס את פעמיו לדרך רחוקה הפקיד את אשתו בידי יוסף... ובסתר ציוה עליו להמית את מרים..וכאשר שב הורדוס מדרכו וישב עם אשתו.. ונשבע לה כי לא יאהב עד עולם אשה זולתה, ענתה אותו מרים: "את כל עזוז אהבתך הראית בפקודתך אשר נתת בידי יוסף להמיתני"... נטרפה דעתו ומיד ציווה להמית את שניהם, אולם כשוב אליו בינתו יסרוהו כליותיו... ואש תאוותו התלקחה בקרבו, עד אשר מאן להאמין כי מתה מריםו... היה מדבר אליה כדבר אל החיים". (תולדות מלחמת היהודים א, פרק כב). [↑](#footnote-ref-26)
27. מהר"ל למסכת גיטין דף נו עמוד ב. [↑](#footnote-ref-27)
28. מהרש"א. [↑](#footnote-ref-28)